PRAVILNIK

O SADRŽINI STUDIJE O PROCENI UTICAJA NA ŽIVOTNU SREDINU

("Sl. glasnik RS", br. 69/2005)

**Član 1**

Ovim pravilnikom bliže se propisuje sadržina studije o proceni uticaja na životnu sredinu.

**Član 2**

Studija o proceni uticaja na životnu sredinu sadrži:

1) podatke o nosiocu projekta;

2) opis lokacije na kojoj se planira izvođenje projekta;

3) opis projekta;

4) prikaz glavnih alternativa koje je nosilac projekta razmatrao;

5) prikaz stanja životne sredine na lokaciji i bližoj okolini (mikro i makro lokacija);

6) opis mogućih značajnih uticaja projekta na životnu sredinu;

7) procenu uticaja na životnu sredinu u slučaju udesa;

8) opis mera predviđenih u cilju sprečavanja, smanjenja i, gde je to moguće, otklanjanja svakog značajnijeg štetnog uticaja na životnu sredinu;

9) program praćenja uticaja na životnu sredinu;

10) netehnički kraći prikaz podataka navedenih u tač. 2) do 9);

11) podaci o tehničkim nedostacima ili nepostojanju odgovarajućih stručnih znanja i veština ili nemogućnosti da se pribave odgovarajući podaci.

Studija o proceni uticaja na životnu sredinu sadrži i osnovne podatke o licima koja su učestvovala u njenoj izradi, o odgovornom licu, datum izrade, potpis odgovornog lica i overu potpisa pečatom ovlašćene organizacije koja je izradila studiju.

**Član 3**

Opis lokacije na kojoj se planira izvođenje projekta sadrži naročito:

1) kopiju plana katastarskih parcela na kojima se predviđa izvođenje projekta sa ucrtanim rasporedom svih objekata;

2) podatke o potrebnoj površini zemljišta u m2 za vreme izvođenja radova sa opisom fizičkih karakteristika i kartografskim prikazom odgovarajuće razmere, kao i površine koja će biti obuhvaćena kada projekat bude izveden;

3) prikaz pedoloških, geomorfoloških, geoloških i hidrogeoloških i seizmoloških karakteristika terena;

4) podatke o izvorištu vodosnabdevanja (udaljenost, kapacitet, ugroženost, zone sanitarne zaštite) i o osnovnim hidrološkim karakteristikama;

5) prikaz klimatskih karakteristika sa odgovarajućim meteorološkim pokazateljima;

6) opis flore i faune, prirodnih dobara posebne vrednosti (zaštićenih) retkih i ugroženih biljnih i životinjskih vrsta i njihovih staništa i vegetacije;

7) pregled osnovnih karakteristika pejzaža;

8) pregled nepokretnih kulturnih dobara;

9) podatke o naseljenosti, koncentraciji stanovništva i demografskim karakteristikama u odnosu na objekte i aktivnosti;

10) podatke o postojećim privrednim i stambenim objektima i objektima infrastrukture i suprastrukture.

U zavisnosti od karakteristika područja, opis lokacije sadrži i opise i podatke o drugim zaštićenim područjima, područjima predviđenim za naučna istraživanja, o arheološkim nalazištima, posebno osetljivim područjima, područjima posebne namene i sl.

**Član 4**

Opis projekta sadrži naročito:

1) opis prethodnih radova na izvođenju projekta;

2) opis objekta, planiranog proizvodnog procesa ili aktivnosti, njihove tehnološke i druge karakteristike;

3) prikaz vrste i količine potrebne energije i energenata, vode, sirovina, potrebnog materijala za izgradnju i dr.;

4) prikaz vrste i količine ispuštenih gasova, vode, i drugih tečnih i gasovitih otpadnih materija, posmatrano po tehnološkim celinama uključujući emisije u vazduh, ispuštanje u površinske i podzemne vodne recipijente, odlaganje na zemljište, buku, vibracije, toplotu, zračenja (jonizujuća i nejonizujuća) i dr.;

5) prikaz tehnologije tretiranja (prerada, reciklaža, odlaganje i sl.) svih vrsta otpadnih materija;

6) prikaz uticaja na životnu sredinu izabranog i drugih razmatranih tehnoloških rešenja.

**Član 5**

Prikaz glavnih alternativa koje je nosilac projekta razmatrao sa obrazloženjem glavnih razloga za izbor određenog rešenja i uticajima na životnu sredinu u pogledu izbora sadrži:

1) lokaciju ili trasu;

2) proizvodne procese ili tehnologiju;

3) metode rada;

4) planove lokacija i nacrte projekata;

5) vrstu i izbor materijala;

6) vremenski raspored za izvođenje projekta;

7) funkcionisanje i prestanak funkcionisanja;

8) datum početka i završetka izvođenja;

9) obim proizvodnje;

10) kontrolu zagađenja;

11) uređenje odlaganja otpada;

12) uređenje pristupa i saobraćajnih puteva;

13) odgovornost i proceduru za upravljanje životnom sredinom,

14) obuku;

15) monitoring;

16) planove za vanredne prilike;

17) način dekomisije, regeneracije lokacije i dalje upotrebe.

**Član 6**

Opis činilaca životne sredine za koje postoji mogućnost da budu znatno izloženi riziku usled izvođenja predloženog projekta obuhvata naročito:

1) stanovništvo;

2) faunu i floru;

3) zemljište, vodu i vazduh;

4) klimatske činioce;

5) građevine, nepokretna kulturna dobra, arheološka nalazišta i ambijentalne celine;

6) pejzaž;

7) međusobni odnos navedenih činilaca.

**Član 7**

Opis mogućih značajnih uticaja projekta na životnu sredinu obuhvata kvalitativni i kvantitativni prikaz mogućih promena u životnoj sredini za vreme izvođenja projekta, redovnog rada i za slučaj udesa, kao i procenu da li su promene privremenog ili trajnog karaktera, a naročito u pogledu:

1) kvaliteta vazduha, voda, zemljišta, nivoa buke, intenziteta vibracija, toplote i zračenja;

2) zdravlja stanovništva;

3) meteoroloških parametara i klimatskih karakteristika;

4) ekosistema;

5) naseljenosti, koncentracije i migracije stanovništva;

6) namene i korišćenja površina (izgrađene i neizgrađene površine, upotreba poljoprivrednog, šumskog i vodnog zemljišta i sl.);

7) komunalne infrastrukture;

8) prirodnih dobara posebnih vrednosti i nepokretnih kulturnih dobara i njihove okoline i sl.;

9) pejzažnim karakteristikama područja i sl.

**Član 8**

Studija o proceni uticaja na životnu sredinu sadrži i prikaz opasnih materija, njihovih količina i karakteristika, mera prevencija, pripravnosti i odgovornosti za udes, kao i mera otklanjanja posledica udesa, odnosno sanacije.

**Član 9**

Opis mera za sprečavanje, smanjenje i otklanjanje svakog značajnijeg štetnog uticaja na životnu sredinu obuhvata mere koje će se preduzeti za uređenje prostora, tehničko-tehnološke, sanitarno-higijenske, biološke, organizacione, pravne, ekonomske i druge mere.

Opis mera iz stava 1. ovog člana sadrži:

1) mere koje su predviđene zakonom i drugim propisima, normativima i standardima i rokovima za njihovo sprovođenje;

2) mere koje će se preduzeti u slučaju udesa;

3) planove i tehnička rešenja zaštite životne sredine (reciklaža, tretman i dispozicija otpadnih materija, rekultivacija, sanacija i dr.);

4) druge mere koje mogu uticati na sprečavanje ili smanjenje štetnih uticaja na životnu sredinu.

**Član 10**

Program praćenja uticaja na životnu sredinu sadrži:

1) prikaz stanja životne sredine pre početka funkcionisanja projekta na lokacijama gde se očekuje uticaj na životnu sredinu;

2) parametre na osnovu kojih se mogu utvrditi štetni uticaji na životnu sredinu;

3) mesta, način i učestalost merenja utvrđenih parametara.

**Član 11**

Danom stupanja na snagu ovog pravilnika prestaje da važi Pravilnik o analizi uticaja objekata, odnosno radova na životnu sredinu ("Službeni glasnik RS", broj 61/92).

**Član 12**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".